CELEX: 32017D0759
Language: hr
Date: 2017-04-28 00:00:00
Title: Provedbena odluka Komisije (EU) 2017/759 оd 28. travnja 2017. o zajedničkim protokolima i formatima podataka koje zračni prijevoznici trebaju upotrebljavati pri prijenosu podataka iz evidencije podataka o putnicima (PNR) odjelima za informacije o putnicima

29.4.2017   
            
            
               HR
            
            
               Službeni list Europske unije
            
            
               L 113/48
            
         PROVEDBENA ODLUKA KOMISIJE (EU) 2017/759
   оd 28. travnja 2017.
   o zajedničkim protokolima i formatima podataka koje zračni prijevoznici trebaju upotrebljavati pri prijenosu podataka iz evidencije podataka o putnicima (PNR) odjelima za informacije o putnicima
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu (EU) 2016/681 Europskog parlamenta i Vijeća od 27. travnja 2016. o uporabi podataka iz evidencije podataka o putnicima (PNR) u svrhu sprečavanja, otkrivanja, istrage i kaznenog progona kaznenih djela terorizma i teških kaznenih djela (1), a posebno njezin članak 16. stavak 3.,
   budući da:
   
               (1)
            
            
               U skladu s Direktivom (EU) 2016/681 Komisija mora sastaviti popis zajedničkih protokola i podržanih formata podataka koje zračni prijevoznici trebaju upotrebljavati pri prijenosu podataka iz evidencije podataka o putnicima (PNR) državama članicama. Zračni prijevoznici trebaju s tog popisa odabrati zajednički protokol i format podataka koje namjeravaju upotrebljavati te o tome obavijestiti države članice.
            
         
               (2)
            
            
               Pri sastavljanju popisa mogućnosti trebalo bi uzeti u obzir trenutačno stanje u sektoru kako bi se omogućila brza provedba Direktive (EU) 2016/681 i smanjio negativan gospodarski učinak na zračne prijevoznike. Istodobno bi danim mogućnostima trebalo jamčiti sigurnost i pouzdanost prijenosa podataka iz PNR-a.
            
         
               (3)
            
            
               Male zračne prijevoznike koji ne lete prema točno određenom i javnom rasporedu te koji nemaju potrebnu tehničku infrastrukturu za upotrebu formata podataka i protokola za prijenos navedenih u Prilogu trebalo bi izuzeti od obveze upotrebe tih formata i protokola. Države članice trebale bi se s tim zračnim prijevoznicima bilateralno dogovoriti o elektroničkim sredstvima koja trebaju upotrebljavati kako bi se osigurala odgovarajuća razina sigurnosti prijenosa podataka iz PNR-a koji obavljaju zračni prijevoznici.
            
         
               (4)
            
            
               U skladu s uvodnom izjavom 17. Direktive (EU) 2016/681 smjernice Međunarodne organizacije za civilno zrakoplovstvo (ICAO) o PNR-u trebale bi biti osnova za donošenje podržanih formata podataka za prijenos podataka iz PNR-a državama članicama koji obavljaju zračni prijevoznici.
            
         
               (5)
            
            
               Format podataka PNRGOV priznat je kao međunarodni standard za prijenos podataka iz PNR-a te su ga zajednički razvili vlade, zračni prijevoznici i pružatelji usluga pod pokroviteljstvom Međunarodnog udruženja zračnih prijevoznika (IATA), ICAO-a i Svjetske carinske organizacije (WCO). Format podataka PNRGOV trebao bi biti u skladu sa standardima za razmjenu podataka o putnicima i zračnim lukama (PADIS) iz priručnika za uvođenje EDIFACT-a i priručnika za uvođenje XML-a za poruke u formatu PNRGOV, koje je odobrio i objavio Odbor za kontakt WCO-a/IATA-e/ICAO-a za API/PNR.
            
         
               (6)
            
            
               UN/EDIFACT PAXLST je format podataka za prijenos informacija o putnicima koji će se prevoziti (API podaci). U skladu s člankom 8. stavkom 2. Direktive (EU) 2016/681 taj bi format trebalo upotrebljavati za prijenos API podataka koje zračni prijevoznici prikupljaju tijekom redovitog poslovanja, ali ne zadržavaju putem istih tehničkih sredstava kao druge podatke iz PNR-a.
            
         
               (7)
            
            
               Trenutačno većina zračnih prijevoznika za prijenos podataka o putnicima nacionalnim nadležnim tijelima upotrebljava protokole IBM MQ i IATA Type B.
            
         
               (8)
            
            
               IBM MQ, zaštićeni proizvod korporacije IBM, omogućuje sigurnu i pouzdanu dostavu poruka kojom se čuva cjelovitost poruke i smanjuje rizik od gubitka informacija upotrebom redova poruka kako bi se olakšala razmjena informacija među aplikacijama, sustavima, uslugama i datotekama.
            
         
               (9)
            
            
               Prijenos poruka Type B naziv je IATA-e za prijenos poruka koji se upotrebljava u sektoru zračnog prijevoza i sektoru povezanom s putovanjima te između njih. U sektoru zračnog prijevoza smatra se iznimno pouzdanim i sigurnim te stoga podržava aplikacije ključne za poslovanje.
            
         
               (10)
            
            
               Svi zračni prijevoznici nisu u mogućnosti u roku kraćem od 4 do 5 godina prihvatiti i uvesti protokole za prijenos koji se razlikuju od onih koje trenutačno upotrebljavaju.
            
         
               (11)
            
            
               U skladu s člankom 16. stavkom 2. Direktive (EU) 2016/681 zračni bi prijevoznici trebali moći upotrebljavati barem jedan od formata podataka i protokola za prijenos utvrđenih ovom provedbenom odlukom u roku od godine dana nakon njezina donošenja.
            
         
               (12)
            
            
               Provedbenom bi odlukom stoga trebalo uvažiti postojeće stanje u sektoru te omogućiti zračnim prijevoznicima da nastave upotrebljavati, i za potrebe Direktive (EU) 2016/681, iste formate podataka i protokole za prijenos koji trenutačno predstavljaju standard u sektoru.
            
         
               (13)
            
            
               S druge strane, trebalo bi što više poticati upotrebu formata podataka i protokola za prijenos otvorenog standarda, uključujući europske standarde.
            
         
               (14)
            
            
               Komisija trenutačno promiče upotrebu protokola „AS4”, posebice u okviru Instrumenta za povezivanje Europe. Taj bi protokol stoga trebalo navesti kao alternativu protokolima IBM MQ i IATA Type B.
            
         
               (15)
            
            
               Sektor i države članice trebalo bi potaknuti da, zajedno s međunarodnim partnerima, ICAO-om i WCO-om poduzmu potrebne mjere u cilju uključivanja odgovarajućih protokola otvorenog standarda kao dijela međunarodno prihvaćenih referentnih protokola za prijenos podataka iz PNR-a odjelima za informacije o putnicima u državama članicama koji obavljaju zračni prijevoznici.
            
         
               (16)
            
            
               Provedbenu bi odluku stoga trebalo preispitati u roku od četiri godine nakon njezina donošenja kako bi se razmotrila mogućnost da se zaštićeni proizvodi zamijene protokolima za prijenos otvorenog standarda. Trebalo bi razmotriti i dodavanje mogućih izmjena postojećih verzija EDIFACT-a i XML-a za PNRGOV i EDIFACT PAXLST te potencijalni razvoj XML standarda za prijenos API poruka.
            
         
               (17)
            
            
               Države članice mogu razmotriti i mogućnost da se zračnim prijevoznicima šalje potvrda primitka u okviru prijenosa iz PNR-a (upotrebom poruke ACKRES). Takva bi se odluka, u skladu s preporukom IATA-e, trebala temeljiti na bilateralnom dogovoru između zračnog prijevoznika i države članice.
            
         
               (18)
            
            
               Mjere predviđene ovom Odlukom u skladu su s mišljenjem Odbora iz članka 17. stavka 1. Direktive (EU) 2016/681,
            
         DONIJELA JE OVU ODLUKU:
   Članak 1.
   Zajednički protokoli i podržani formati podataka
   1.   Pri prijenosu podataka iz PNR-a odjelima za informacije o putnicima u državama članicama u skladu s Direktivom (EU) 2016/681 zračni prijevoznici upotrebljavaju jedan od formata podataka i protokola za prijenos navedenih u točkama 1. i 2. Priloga ovoj Odluci.
   2.   Ako zračni prijevoznici prenose informacije o putnicima koje će prevoziti (API podatke) iz članka 8. stavka 2. Direktive (EU) 2016/681 zasebno od podataka iz PNR-a za isti let, upotrebljavaju format podataka naveden u točki 3. Priloga ovoj Odluci.
   3.   Odstupajući od prethodno navedenih stavaka 1. i 2., zračni prijevoznici koji ne obavljaju letove izvan EU-a i unutar EU-a prema točno određenom i javnom rasporedu te koji nemaju potrebnu infrastrukturu za podržavanje formata podataka i protokola za prijenos navedenih u Prilogu podatke iz PNR-a prenose elektroničkim sredstvima koja jamče dovoljnu zaštitu u pogledu tehničkih mjera sigurnosti, a o kojima je potrebno postići bilateralni dogovor između zračnog prijevoznika i predmetne države članice.
   Članak 2.
   Preispitivanje
   1.   Komisija provodi preispitivanje ove provedbene odluke do 28. travnja 2021. Preispitivanje se posebno odnosi na mogućnost da se uvedu isključivo protokoli za prijenos otvorenog standarda ili da se takvi protokoli uvedu uz postojeće protokole, osiguravajući pritom njihovu usklađenost s međunarodnim standardima i najboljom praksom.
   2.   U kontekstu tog preispitivanja Komisija može donijeti izmjenu ove Odluke.
   Članak 3.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 28. travnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 119, 4.5.2016., str. 132.
   
   
      PRILOG
      1.   Formati podataka za prijenos podataka iz PNR-a
      
      
                  —
               
               
                  EDIFACT PNRGOV, kako je opisano u priručniku za uvođenje EDIFACT-a; podaci iz PNR-a proslijeđeni državama članicama ili drugim tijelima metodom „push”; poruke PNRGOV, verzija 11.1 ili novija,
               
            
                  —
               
               
                  XML PNRGOV, kako je opisano u priručniku za uvođenje XML-a; podaci iz PNR-a proslijeđeni državama članicama ili drugim tijelima metodom „push”; poruke PNRGOV, verzija 13.1 ili novija.
               
            2.   Protokoli za prijenos podataka iz PNR-a
      
      
                  —
               
               
                  IBM MQ,
               
            
                  —
               
               
                  IATA Type B,
               
            
                  —
               
               
                  Profil AS4 ebMS-a 3.0 verzija 1.0, OASIS standard, objavljen 23. siječnja 2013. Implementacija AS4 u skladu s profilom e-SENS AS4 razvijenim u okviru opsežnog pilot-projekta e-SENS, trenutačna oznaka i verzija: „PR – AS4 – 1.10”. Od 2017. te će se smjernice za uvođenje nastaviti održavati i poboljšavati u okviru Instrumenta za povezivanje Europe.
               
            3.   Formati podataka za prijenos API podataka kada se prenose zasebno od poruka iz PNR-a
      
      
                  —
               
               
                  EDIFACT PAXLST, kako je opisano u priručniku WCO-a/IATA-e/ICAO-a za uvođenje poruka o popisu putnika (PAXLST), verzija iz 2003. ili novija.